Folketing
2012-11-29

Det her handler jo lige nøjagtig om løndumping eller rettere forsvaret mod løndumping, og det er derfor, jeg siger, at det også er det, som sagen om Vejlegården handler om. Det er rigtigt, at der falder en dom i dag i Arbejdsretten, men det handler i bund og grund om, om man kan forsvare sig mod løndumping. Og der er det jo altså sådan, at der nu bliver henvist til ILO-konventionen, men jeg siger bare, at Venstre jo har haft en anden dagsorden i ganske mange år, sådan som jeg har lyttet mig frem til. Der har man ikke været særlig optaget af, at løn- og arbejdsvilkår blev overholdt. Jeg mener: Vi har da haft udviklingen omkring løndumping i ganske mange år, og jeg er heller ikke i tvivl om, at den i stor udstrækning skyldes EU og indvandring af billig østeuropæisk arbejdskraft. Og der har Venstre jo da været i regering i ganske mange år og har haft muligheden for at gøre noget ved det her, og det er jo ikke sket. Det er derfor, jeg spørger: Hvorfor denne pludselige omsorg for overenskomster og ordentlige løn- og arbejdsvilkår?